b'\n_START_ARTICLE_\nHeulandit\n_START_SECTION_\nKristalografija in lastnosti\n_START_PARAGRAPH_\nKristali so monoklinski, listasti do plo\xc5\xa1\xc4\x8dati, lahko tudi zrnati in masivni.  Pogosto tvorijo skorjo finih kristalov, na kateri so vidni samo vr\xc5\xa1i\xc4\x8dki rombov, da  zgledajo kot klini. Razkolonost je popolna in vzporedna s simetrijsko ravnino.  Sijaj razkolne ravnine je  izrazito bisern,  drugih ravnin pa steklast. Mineral je obi\xc4\x8dajno brezbarven. Zaradi vklju\xc4\x8dkov celadonita je lahko oran\xc5\xbeen, rjav, rumen, ope\xc4\x8dnato rde\xc4\x8d ali zelen, prozoren do prosojen. Izomorf heulandita je stroncijev in barijev zeolit brewsterit. Mohsova trdota minerala je 3-4, specifi\xc4\x8dna te\xc5\xbea pa 2,2. Podoben mineral je stilbit. Minerala je mo\xc4\x8d enostavo razlo\xc4\x8diti, ker je v heulanditu ostrokotna pozitivna simetrala opti\xc4\x8dnih osi  pravokotna na razkol.\n_START_SECTION_\nOdkritje in nahajali\xc5\xa1\xc4\x8da\n_START_PARAGRAPH_\nHeulandit je od stilbita prvi lo\xc4\x8dil August Breithaupt leta 1818 in ga imenoval euzeolit, kar pomeni \xc4\x8dudovit zeolit. Leta 1822 je neodvisno od njega do enakega razultata pri\xc5\xa1el H.J. Brooke in ga po zbiralcu mineralov Johnu Henryju Heulandu (1778\xe2\x80\x931856)  imenoval heulandit._NEWLINE_Heulandit se pojavlja skupaj s stilbitom in drugimi zeoliti v amigdaloidnih votlinah v bazaltnih vulkanskih kamninah, v\xc4\x8dasih tudi v gnajsu in hidrotermalnih \xc5\xbeilah._NEWLINE_Lepi primerki se najdejo v bazaltih Berufj\xc3\xb6r\xc3\xb0urja na Islandiji, Ferskih otokih in gorovju Sahyadri pri Mumbaju, Indija. Ope\xc4\x8dnato rde\xc4\x8di kristali so iz doline Fassa v Trentinu, Italija. Razli\xc4\x8dek, znan kot beaumontite, ima obliko majhnih rumenih kristalov, ki se najdejo v sienitskih skrilavcih v okolici Baltimora, Maryland, ZDA.'